О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Разлози за потврђивање Споразума о зајму између KfW, Франкфурт на Мајни и Републике Србије за Програм „Водоснабдевање и пречишћавање отпадних вода у општинама средње величине у Србији VI (фаза II)”, који је потписан 22. новембра 2021. године у Франкфурту на Мајни и Београду (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

У оквиру немачко-српске билатералне сарадње, кроз KfW програм „Програм водоснабдевања, пречишћавања отпадних вода и канализације у градовима средње величине у Србији”, обезбеђује се значајна подршка модернизацији и изградњи водоводне и канализационе инфраструктуре. Циљ наведеног програма је да допринесе ефикасном коришћењу водних ресурса, обезбеђивању одговарајућег квалитета и количине пијаће воде за становништво и привреду, као и да кроз управљање отпадним водама допринесе заштити животне средине.

Од почетка реализације овог програма обезбеђена је техничка и институционална подршка за више од 20 градова у Србији са укупно 1,6 милиона становника кроз пет засебних програма, од чега је преко 245 појединачних инвестиционих пројеката у потпуности завршено или је раализација у току. Од укупног броја компанија ангажованих на реализацији пројеката, 85% су домаће компаније. Програм, током свог трајања, такође доприноси унапређењу пословања, прати резултате и оцењује одрживост пословања комуналних предузећа која учествују у пројекту.

Циљ програма је обезбеђивање и унапређење одвођења и пречишћавања отпадних вода. Сва отпадна вода из домаћинстава и индустријских предузећа испушта се без прераде у водотокове, што доводи до тешког загађења животне средине. Како би се побољшало опште стање животне средине, планира се изградња постројења за пречишћавање отпадних вода, планирана је рехабилитација постојеће канализационе мреже и изградња нове. По завршетку програма сва отпадна вода испуштаће се у канализациони систем, а онда доводити на постројење за пречишћавање отпадних вода, где ће се третирати, и даље као пречишћена, испуштати у водотокове.

Законом о буџету Републике Србије за 2021. годину („Службени гласник РС”, бр. 149/20, 40/21 и 100/21) у члану 3. одобрено је задуживање код Немачкe развојнe банкe (KfW) за спровођење Програмa водоснабдевања и пречишћавања отпадних вода у општинама средње величине у Србији (програм VI) као и Законом о буџету Републике Србије за 2022. годину („Службени гласник РС”, број 110/21) у члану 3. одобрено је задуживање код Немачкe развојнe банкe (KfW) за спровођење Програмa водоснабдевања и канализације у општинама средње величине у Србији VI а које се односи на споразум о зајму за Програм „Водоснабдевање и пречишћавање отпадних вода у општинама средње величине у Србији VI” (фаза II) у износу до 70.000.000 евра (у даљем тексту: Програм).

Правни основ за финансијску подршку за спровођење Програма чине:

- Сажети записник о преговорима о развојној сарадњи између Владе Републике Србије и Владе Савезне Републике Немачке од 25. јуна 2013. године,

- Сажети записник о преговорима о развојној сарадњи између Владе Републике Србије и Владе Савезне Републике Немачке од 20. новембра 2014. године, и

- размена нота од 21. јануара 2021. године и 16. августа 2021. године између Владе Савезне Републике Немачке и Владе Републике Србије о финансијској сарадњи (у даљем тексту: Владин споразум).

Закључком Владе 05 Број: 48-10577/2021-1 од 18. новембра 2021. године, утврђена је Основа за вођење преговора са Немачком развојном банком KfW, Франкфурт на Мајни, у вези са одобравањем зајма за Програм „Водоснабдевање и пречишћавање отпадних вода у општинама средње величине у Србији VI” (фаза II) и усвојен је Нацрт споразума о зајму између KfW, Франкфурт на Мајни и Републике Србије за Програм „Водоснабдевање и пречишћавање отпадних вода у општинама средње величине у Србији VI” (фаза II).

Владиним споразумом су одређене две транше за Програм. Прва у износу од 28 милиона евра и друга транша у износу од 42 милиона евра, које су биле на располагању Републици Србији до 31. децембра 2021. године, уз услов да се до наведеног датума потпише одговарајући споразум о зајму. С обзиром да је Споразум о зајму потписан пре истека рока расположивости, предвиђена средства се могу искористити за финансирање Програма. Обједињени износ зајма за Програм износи 70 милиона евра.

Програм се спроводи у две фазе, припремна фаза („Фаза 1ˮ) и фаза спровођења („Фаза 2ˮ).

Поред наведеног, 17. децембра 2019. године Република Србија и KfW су закључили два уговора о донацији, један у износу од 5.452.509,76 евра за улагања и експертске услуге и други у износу од 2 милиона евра за пратеће мере за промовисање Фазе 2 Програма.

Изабрани градови/општине и њихова јавнa комуналнa предузећа за Програм су: Панчево, Јагодина, Кикинда, Пирот, Пожаревац, Вршац, Трстеник и Смедерево.

Услови зајма су усклађени са захтевима Организације за економску сарадњу и развој (Organisation for Economic Co-operation and Development - OECD) који се примењују на дан потписивања споразума о зајму, како би био признат као Званична развојна помоћ (Official Development Assistance - ODA).

KfW ће субвенционисати каматну стопу из нискокаматних буџетских средстава Савезне Републике Немачке за програме који испуњавају критеријум политике развоја.

За кредитно финансирање Програма предложени су следећи финансијски услови:

- Зајмопримац је Република Србија, коју представља министар финансија;

- износ зајма је 70.000.000 евра;

- зајам се преноси јединицама локалне самоуправе и њиховим јавним комуналним предузећима у следећој пропорцији: 50% као зајам, док ће им 50% износа зајма бити пренето у виду бесповратне помоћи;

- период расположивости зајма је до 30. јуна 2027. године;

- период отплате зајма је 15 година, уз укључен период почека до 5 година, тако да прва рата отплате главнице прве и друге транше доспевају 15. новембра 2026. године а последња 15. новембра 2036. године;

- фиксна камата по стопи од 0,6% годишње;

- накнада за организовање посла плаћа се једнократно у износу од 0,50% износа зајма;

- провизија на неповучена средства обрачунаваће се по стопи од 0,25% годишње на неискоришћени износ зајма и плаћа се полугодишње за протекли период, на дан 15. мај и 15. новембар свaкe гoдинe, aли нe прe 15. новембра 2022. године кojи слeди нaкoн ступања на снагу и правоснажности Споразума о зајму;

- затезна камата за доцњу у плаћању обавеза зајмопримца, по стопи од 200 базних поена на годишњем нивоу изнад редовне каматне стопе.

Према Споразуму о зајму, укупан износ од 70 милиона биће распоређен у два дела, од којих ће Република Србија пренети Део I општинама и њиховим јавним комуналним предузећима задуженим за управљање отпадним водама у износу од 68,5 милина евра, а Део II, у износу од 1,5 милиона евра ће се користити искључиво за финансирање експертских услуга за спровођење и побољшање мера инфраструктуре отпадних вода у општинама учесницама у Републици Србији, које су изабране у консултацији зајмопримца са KfW-ом.

Након потписивања Споразума о зајму приступило се усаглашавању текста Посебног уговора за инвестиције и Посебног уговора за експертске услуге, у вези са Програмом. Између набројаних градова/општина, KfW, Франкфурт на Мајни и Републике Србије, у другој половини текуће године, потписани су Посебни уговори за инвестиције којима се детаљније уређују права и обавезе утврђени Споразумом о зајму. Такође, потписан је и Посебан уговор за експертске услуге. Потписивање посебних уговора представља предуслов за ступање на снагу Споразума о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму између KfW, Франкфурт на Мајни и Републике Србије за Програм „Водоснабдевање и пречишћавање отпадних вода у општинама средње величине у Србији VI (фаза II)”, који је потписан 22. новембра 2021. године у Франкфурту на Мајни и Београду, у оригиналу на енглеском језику.

Одредба члана 2. Предлога закона садржи текст Споразумa о зајму између KfW, Франкфурт на Мајни и Републике Србије за Програм „Водоснабдевање и пречишћавање отпадних вода у општинама средње величине у Србији VI (фаза II)”, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

Законом о буџету Републике Србије за 2021. годину („Службени гласник РС”, бр. 149/20, 40/21 и 100/21) у члану 3. одобрено је задуживање код Немачкe развојнe банкe (KfW) за спровођење Програмa водоснабдевања и пречишћавања отпадних вода у општинама средње величине у Србији (програм VI) као и Законом о буџету Републике Србије за 2022. годину („Службени гласник РС”, број 110/21) у члану 3. одобрено је задуживање код Немачкe развојнe банкe (KfW) за спровођење Програмa водоснабдевања и канализације у општинама средње величине у Србији VI а које се односи на споразум о зајму за Програм „Водоснабдевање и пречишћавање отпадних вода у општинама средње величине у Србији VI” (фаза II) у износу до 70.000.000 евра.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је по Споразуму о зајму, у члану 15.10 Ступање на снагу наведено да укoликo Споразум о зајму ниje ступиo нa снaгу и дejствo у рoку oд двaнaeст мeсeци oд дaнa кaдa je пoслeдњa стрaнa пoтписaлa Споразум о зајму, КfW мoжe дa сe, oд дaнa кojи слeди нaкoн истeкa двaнaeстoмeсeчнoг пeриoдa дo дaнa ступaњa нa снaгу, jeднoстрaнo пoвучe из oвoг споразума о зајму и тиме рaскинe њeгoвo прoвизoрнo нeдejствo тaкo штo ћe пoслaти писaнo oбaвeштeњe Зajмoпримцу. У овом случају Зајмопримац плаћа накнаду за одустајање од исплате у складу са чланом 3.6 (Накнада за одустајање од исплате). Имајући у виду да је Споразум о зајму потписан 22. новембра 2021. године, потребно је доношење овог закона по хитном поступку, а ради испуњења међународних обавеза.

VI. РАЗЛОЗИ ЗА СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА

Разлози за ступање на снагу овог закона пре осмог дана од дана објављивања у „Службеном гласнику Републике Србије - Међународни уговори”, сагласно члану 196. став 4. Устава Републике Србије, произлазе из чињенице да је Споразум о зајму потписан 22. новембра 2021. године, као и да је предметним споразумом предвиђен рок од 12 месеци од дана потписивања за његово ступање на снагу.